La Unió de Periodistes Valencians denuncia que el plec de condicions del canal televisiu que finançarà la Diputació de València vicie des de l’inici el seu funcionament amb el control sobre els seus continguts que l’organisme provincial vol implantar. Entenem que pot arribar a ser una censura prèvia, sobretot pel que fa als informatius, que s’han d’allunyar de qualsevol supervisió política o institucional. Este punt que obliga a les televisions a presentar amb un mes d’antelació la seua programació (també la dels informatius) és una vulneració a la llibertat d’informació.

La Unió de Periodistes considera que els poders públics han de garantir la llibertat d’expressió i no condicionar-la als vaivens dels polítics del govern de torn. Com a organització professional que vetlla per l’exercici del periodisme amb les màximes garanties en el nostre territori, la Unió de Periodistes considera que el plec de condicions donat a conèixer per la Diputació de València menysprea la nostra professió i la sotmet al dictat dels interessos partidistes.

Des de la Unió de Periodistes sempre hem apostat per uns mitjans públics, plurals, de qualitat, sostenibles i en valencià. També hem lluitat per a què els mitjans privats se’ls permeta treballar amb llibertat. Amb el control informatiu que pressumptament pretén exercir la Diputació sobre els continguts que emetrà la futura televisió repetiran els vells models que sempre hem rebutjat.

D’altra banda, recordem que encara està pendent que el Consell aplique la sentència de 2012 del Tribunal Suprem que anul·lava les adjudicacions de la TDT que en el seu dia va fer. Mentre l’aplicació d’esta sentència continue paralitzada, només són dos les empreses que es poden presentar al plec de condicions que ha ofertat la Diputació. Però si s’aplicara, moltes més televisions, i de caire local, podrien optar, garantint-ne així un concurs més plural i transparent.

Per este motiu, des de la Unió de Periodistes considerem que la Diputació com a organisme provincial que aposta per la municipalització hauria d’exigir al Consell que desbloquege, quan més prompte millor, l’aplicació de la sentència.

La Unió de Periodistes demana a la Diputació de València que exigisca transparència en les contractacions de personal i que es tinga en compte la borsa de treball de la nostra organització per a cobrir els llocs de treball.

Per Unió de Periodistes Valencians, la organització professional majoritària a la Comunitat, amb més de mil periodistes associats, adscrita a la FAPE (Federación Asociaciones de Periodistas de España) i a la FIP (Internacional de Periodistes)